Predkladacia správa
k návrhu zákona, ktorým sa mení a dopĺňa zákon č. 140/1998 Z. z. o  liekoch a  zdravotníckych pomôckach, o zmene zákona  č. 455/1991 Zb. o  živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady Slovenskej republiky č. 220/1996 Z. z. o reklame v znení neskorších predpisov a o zmene a doplnení niektorých zákonov

Podnet na vypracovanie návrhu zákona
Návrh zákona sa predkladá ako doplňujúci návrh zákona k balíku návrhov šiestich zdravotníckych reformných zákonov, ktoré sú v legislatívnom procese v štádiu pred rokovaním vo výboroch Národnej rady SR. 
Vyjadrenie účelu a odôvodnenie potreby návrhu zákona
Účelom zákona je zabezpečiť súlad zákona č. 140/1998 Z. z. s vyššie uvedenými návrhmi reformných zdravotníckych zákonov, ďalšie zosúladenie s právnymi predpismi Európskej únie, ktoré vstúpili do platnosti v roku 2003 a navrhnutie legislatívnych opatrení na zabránenie nežiaducim javom v oblasti praktickej realizácie liekovej politiky. 
Obsah návrhu zákona
Návrh obsahuje doplnenie pojmov zo smernice EÚ č. 2002/98/ES zo dňa 27. januára 2003 ustanovujúcej normy kvality a bezpečnosti pre odber, skúšanie, spracovanie, uskladňovanie a distribúciu ľudskej krvi a zložiek z krvi a pozmeňujúcej smernicu 2001/83/ES. 
Návrh zákona ďalej obsahuje sprísnenie požiadaviek pre všetky subjekty zaobchádzajúce s liekmi a so zdravotníckymi pomôckami, najmä pre držiteľov povolení na poskytovanie lekárenskej starostlivosti. 
Sprísňujú sa požiadavky na tlačivá lekárskych predpisov a na ich výdaj predpisujúcim lekárom. Navrhuje sa, aby zdravotné poisťovne vydávali preukaz zmluvným lekárom, na základe ktorého bude možné vydať lekárovi prázdne tlačivá. Tieto tlačivá nesmú byť nosičom reklamy na lieky alebo na výrobcu liekov.
Navrhuje sa zavedenie liekovej knižky. Ustanovuje sa povinnosť lekárom a lekárnikom poskytovať pacientom informácie o náhradných generických liekoch a lekárnikom sa umožňuje vydať  náhradný generický liek, ak s tým súhlasí predpisujúci lekár a pacient.
Ustanovuje sa, že farmaceuti pracujúci na Ministerstve zdravotníctva SR, Úrade pre dohľad nad zdravotnou starostlivosťou a v zdravotných poisťovniach a farmaceuti samosprávnych krajov nesmú byť držiteľmi povolenia na zaobchádzanie s liekmi a zdravotníckymi pomôckami 
V návrhu novely zákona sa ako lieky upravujú aj prírodné liečivé vody plnené do spotrebiteľského balenia v súlade so smernicou Rady 80/777/EHS o aproximácii právnych predpisov členských štátov vzťahujúcich sa na využívanie a obchodovanie s prírodnými minerálnymi vodami.  
Návrhom zákona sa pristupuje k novelám ďalších zákonov. V článku II sa novelizuje zákon č. 98/1995 Z. z. o Liečebnom poriadku v znení neskorších predpisov. Navrhuje sa úprava úhrady kúpeľnej starostlivosti a kategorizácie zdravotníckych pomôcok a dietetických potravín. 
Článkom III sa novelizuje zákon č. 76/1998 Z. z. o ochrane ozónovej vrstvy Zeme. Navrhuje sa, aby evidenciu o registrovaných liekoch, ktoré obsahujú látky poškodzujúce ozónovú vrstvu Zeme viedli držitelia rozhodnutia o registrácii lieku.
Článkom IV sa novelizuje zákon 219/2003 Z. z. o zaobchádzaní s chemickými látkami, ktoré možno zneužiť na nezákonnú výrobu omamných látok a psychotropných látok. Zosúlaďuje sa preukazovanie odbornej spôsobilosti a zdravotnej spôsobilosti so zákonom č. 140/1998 Z. z. a zákonom č. 139/1998 Z. z.  
Článok V novelizuje zákon o správnych poplatkoch. Zavádzajú sa správne poplatky za podanie žiadosti o vzájomné uznanie registrácie humánneho a veterinárneho lieku.
Dopad na štátny rozpočet   
Realizácia návrhu zákona nebude mať dopad na štátny rozpočet, rozpočty obcí a rozpočty vyšších územných celkov.
Dôvod nesprístupňovania návrhu zákona
Nie je dôvod nesprístupňovania návrhu zákona.
Informácia o pripomienkovom konaní
Návrh zákona bol zaslaný na pripomienky 78 subjektom a to od 23.12.2003 do 20.1.2004 a pre nevyhnutnosť aktualizovať smernice EÚ do nášho právneho poriadku bol návrh doplnený a opätovne predložený od 13.5.2004 do 21.5.2004 78 subjektom v rámci medzirezortného pripomienkového konania. 
15 pripomienkujúcich subjektov nemalo pripomienky a 31 subjektov priložilo pripomienky, z toho 11 subjektov zásadných; 32 subjektov nereagovalo. Vyhodnotenie je v osobitnej časti.
Hromadná pripomienka fyzických osôb alebo právnických osôb
Takáto pripomienka nebola vznesená. 
Informácia o doterajšom prerokovaní návrhu zákona
Návrh zákona nebol prerokovaný Radou hospodárskej a sociálnej dohody SR.